## Educació convoca les proves d’accés a cicles formatius dels ensenyaments professionals d’Arts Plàstiques i Disseny

*** La prova consta d’una part general i una específica i els terminis d’inscripció comencen este divendres 31 de maig**

La Conselleria d’Educació, Universitats i Ocupació ha convocat les proves d’accés als cicles formatius de grau mitjà i superior dels ensenyaments professionals d’Arts Plàstiques i Disseny per al curs acadèmic 2024-2025.

Es tracta de cicles formatius de les famílies professionals de Ceràmica artística, Comunicació Gràfica i Audiovisual, Disseny d’Interiors, Joieria Artística, Escultura i Arts Aplicades a la Indumentària.

La prova d’accés es dividix en dos parts, una general, que faran únicament els qui que no reunisquen els requisits acadèmics, i, una altra específica, per a totes les persones aspirants (excepte exempcions), que servirà per a valorar les aptituds i els coneixements artístics bàsics relacionats amb els ensenyaments.

Esta prova d’accés es farà en els centres educatius que oferixen estos ensenyaments (escoles d’Art i Superior de Disseny i instituts d’Ensenyament Secundari Obligatori) i que s’indiquen en esta [resolució](https://dogv.gva.es/datos/2024/02/29/pdf/2024_1700.pdf).

**Calendari d’inscripció i exàmens**

La inscripció per a fer la part general de la prova serà des d’este divendres 31 de maig fins al 14 de juny i la seua realització serà el 27 de juny. Així mateix, el termini d’inscripció per a la part específica serà del mateix 31 de maig a l’11 de juliol i la seua realització els dies 15 i 16 de juliol.

A més, s’establix també una convocatòria extraordinària de la part específica, la inscripció de la qual està prevista del 2 al 5 de setembre i els exàmens seran els dies 11 i 12 d’este mes.

Es pot consultar més detalls sobre el procediment en este [enllaç](https://www.gva.es/es/inicio/procedimientos?id_proc=2098&version=amp).

Fecha: 31/05/2024